Юрăсенче наци сĕмĕ пултăр | ХЫПАР\n«Кĕмĕл сасă» фестиваль яланхилле ыйтусем çуратрĕ. Вĕсенчен пĕри — гала-концертра куракан сахал пулнипе çыхăннă. Çак ыйтăва конкурсăн жюри председателĕ, Чăваш наци конгресĕн пĕрремĕш вице-президенчĕ Валерий КЛЕМЕНТЬЕВ уçăмлатрĕ:\n— Унчченхи пекех залăн 60% тулличчĕ. Ытти ларкăч пушă пулнине конкурса ирттернĕ кунпа сăлтавлатăп. Эстрада юрăçисен концерчĕсем юнкун, кĕçнерникун иртеççĕ. «Кĕмĕл сасă» эрнекун пулчĕ. Эрне вĕçĕнче халăх яла çитме васкать. Унсăр пуçне концерт Чăваш патшалăх культура институтĕнче иртрĕ. Хула çыннисене кăнтăр хĕвел анăç районне çитме кансĕр. Ытти регионтан килекен юрăçсене пирĕн тăрăхра пĕлмеççĕ. Ют ят концерта илĕртмест.\nЕкатерина Мурайкина сцена çинче хăйне аван кăтартрĕ. Катя «Кĕмĕл сасă» конкурсра мала тухнă Алексей Московский, Марта Зайцева, Андрей Думилин тĕслĕхĕпе хавхаланса пултарулăха аталантарасса шанатăп.